Babelscape/SREDFM huggingface dataset:
Ουέστμινστερ

Το Ουέστμινστερ (αγγλικά: "Westminster") είναι περιοχή του κεντρικού Λονδίνου, εντός της πόλης του Ουέστμινστερ στην βόρεια όχθη του ποταμού Τάμεση. Εντός της μικρής έκτασης των 1,6 τ.χλμ, βρίσκονται συγκεντρωμένα μερικά από τα σημαντικότερα ιστορικά κτήρια του Λονδίνου, όπως τα ανάκτορα του Ουέστμινστερ όπου στεγάζεται το βρετανικό κοινοβούλιο, το αββαείο του Ουέστμινστερ στο οποίο είναι ενταφιασμένοι οι βασιλείς και οι ιστορικά σημαντικές προσωπικότητες, τα ανάκτορα του Μπάκιγχαμ η οποία είναι η κύρια βασιλική κατοικία, και η Ντάουνινγκ Στρητ αριθμός 10 η οποία είναι η πρωθυπουργική κατοικία καθώς και πολλά από τα υπουργεία της βρετανικής κυβέρνησης επί της οδού Ουάιτχωλ. Οι πλησιέστεροι σταθμοί στην περιοχή είναι ο σταθμός του Ουέστμινστερ, σταθμός του Σαιντ Τζέιμσις Παρκ, και ο σταθμός του Ουότερλου.
1η Μεραρχία Πάντσερ SS «Σωματοφυλακή Αδόλφος Χίτλερ»

Η 1η Μεραρχία Πάντσερ SS «Σωματοφυλακή Αδόλφος Χίτλερ» (· συντομογραφία: LSSAH και LᛋᛋAH) ξεκίνησε ως προσωπική σωματοφυλακή του Αδόλφου Χίτλερ και φρουρά της Καγκελαρίας του Ράιχ της Ναζιστικής Γερμανίας. Οι απαρχές της σύστασή της φθάνουν στα πρώτα χρόνια του Εθνικοσοσιαλιστικού κόμματος (NSDAP). Η δημιουργία της «Leibstandarte Adolf Hitler» (συντ. LAH) έγινε το φθινόπωρο του 1933 ως μετεξέλιξη της προγενέστερης μονάδας «SS-Sonderkommando Berlin» (γνωστή ως «SS-Stabswache Berlin»), που με τη σειρά της είχε προκύψει από τη συγχώνευση δυο άλλων SS-Sonderkommando. Τον επόμενο Απρίλιο έλαβε την ονομασία «Leibstandarte-SS Adolf Hitler» από τον Χάινριχ Χίμλερ. Αρχικά, η σύνθεση της μονάδας ήταν αυτή του συντάγματος, ενώ αργότερα εξελίχθηκε σε μονάδα μεγέθους μεραρχίας κατά τη διάρκεια του Β 'Παγκοσμίου Πολέμου.

Η LSSAH συμμετείχε σε μάχες κατά την εισβολή στην Πολωνία και συγχωνεύθηκε στην Waffen-SS μαζί με την SS-Verfügungstruppe (SS-VT) και τις μονάδες της SS-Totenkopfverbände (SS-TV) πριν από την Επιχείρηση Μπαρμπαρόσα το 1941. Μέχρι τα μέσα του 1942 είχε αυξηθεί σε μέγεθος από σύνταγμα σε μεραρχία Panzergrenadier(θωρακισμένων Γρεναδιέρων) και ονομάστηκε SS Panzergrenadier Division "Leibstandarte SS Adolf Hitler". Έλαβε την τελική της μορφή ως τεθωρακισμένη τον Οκτώβριο του 1943. Το σύμβολο της Σωματοφυλακής ήταν ένα κλειδί μέσα σε περίγραμμα θυρεού. Τα μέλη του LSSAH διέπραξαν βιαιοπραγίες και εγκλήματα πολέμου, συμπεριλαμβανομένης της σφαγής του Malmedy.
Γιόχαν Γιάκομπ Μπάλμερ

Ο Γιόχαν Γιάκομπ Μπάλμερ (γερμ. Johann Jakob Balmer, 1825 - 1898) υπήρξε ελβετός μαθηματικός και φυσικός. Ανακάλυψε τον νόμο του Μπάλμερ για την φασματοσκοπία.
Family Tree

Το Family Tree είναι box set με μουσικό υλικό της Ισλανδής καλλιτέχνιδας Μπιορκ. Το σετ αποτελείται από ένα βιβλίο με στίχους, πέντε mini CDs με σπάνιο ή ακυκλοφόρητο υλικό και ένα CD με επιλογές των καλύτερών της τραγουδιών, επιλεγμένα από την ίδια τη Μπιορκ. Κυκλοφόρησε στις 4 Νοεμβρίου 2002, την ίδια μέρα με την κυκλοφορία του άλμπουμ "Greatest Hits", τα περιεχόμενα του οποίου επιλέχθηκε με ψηφοφορία από τους θαυμαστές της.
Astronomia nova

Astronomia nova ("Νέα Αστρονομία", λατινικά: ) είναι το σημαντικό εκείνο βιβλίο, που δημοσιεύθηκε το 1609 από τον Γιοχάνες Κέπλερ, και που περιέχει τα αποτελέσματα μιας δεκαετίας έρευνας πάνω στη κίνησης του πλανήτη Άρη. Συγκαταλέγεται στα πιο σημαντικά βιβλία στην ιστορία της αστρονομίας, και παρέχει ισχυρά επιχειρήματα για το ηλιοκεντρικό σύστημα ενώ προσέφερε πολύτιμες πληροφορίες για την κίνηση των πλανητών. Η σημαντικότερη αποκάλυψη ήταν ότι οι πλανήτες κινούνται επάνω σε ελλειπτικές τροχιές με τον ήλιο στην εστία. Θεωρείται ως ένα από τα σημαντικότατα έργα της επιστημονικής επανάστασης.
Σαλούντος Αμίγκος

Το Σαλούντος Αμίγκος (πρωτότυπος τίτλος: Saludos Amigos - Ισπανικά για το "Γεια σας, φίλοι") είναι αμερικανική ταινία ανθολογίας κινουμένων σχεδίων σε συνδυασμό με σκηνές live-action παραγωγής 1942 από τον Γουώλτ Ντίσνεϋ και διανομή από την εταινία RKO Pictures. Αποτελεί την έκτη ταινία μεγάλου μήκους κινουμένων σχεδίων της Disney.

Διαδραματίζεται στη Λατινική Αμερική και αποτελείται από τέσσερα διαφορετικά τμήματα: ο Ντόναλντ Ντακ πρωταγωνιστεί στα δύο από αυτά και ο Γκούφυ σε ένα. Περιλαμβάνει επίσης την πρώτη εμφάνιση του Χοσέ Καριόκα, του Βραζιλιάνου παπαγάλου που καπνίζει πούρο.

Το "Σαλούντος Αμίγκος" έκανε πρεμιέρα στο Ρίο ντε Τζανέιρο στις 24 Αυγούστου 1942. Κυκλοφόρησε στις Ηνωμένες Πολιτείες στις 6 Φεβρουαρίου 1943. Η ταινία ήταν αρκετά δημοφιλής, κάτι που έκανε τον Γουώλτ Ντίσνεϋ να αποφασίσει να φτιάξει κι άλλη ταινία σχετιζόμενη με τη Λατινική Αμερική, την "Οι τρεις Καμπαλέρος", η οποία ολοκληρώθηκε δύο χρόνια αργότερα. Με διάρκεια 42 λεπτά, το "Σαλούντος Αμίγκος" αποτελεί μέχρι και σήμερα την μικρότερη ταινία μεγάλου μήκους της Disney.
Ραχίμ Στέρλινγκ

Ο Ραχίμ Στέρλινγκ ("Raheem Sterling", 8 Δεκεμβρίου 1994) είναι Άγγλος ποδοσφαιριστής που αγωνίζεται ως επιθετικός μέσος ή ως εξτρέμ στη Μάντσεστερ Σίτι και στην Εθνική Αγγλίας. Έχει καταγωγή από την Τζαμάικα.
Ιχσάν Αλή

Ο Ιχσάν Αλή (1904-1978) ήταν τουρκοκύπριος γιατρός, ο οποίος ανάπτυξε έντονη δράση υπέρ της συμβίωσης των δυο κοινοτήτων (Ελλήνων και Τούρκων) στην Κύπρο. 

Γεννήθηκε στην Πάφο το 1904, γιος τουρκοκύπριου δασκάλου, και σπούδασε ιατρική στην Ελβετία. Με την επιστροφή του στην Κύπρο, ανέπτυξε έντονη κοινωνική δράση. Οι ανθρωπιστικές ιδέες του τον έθεταν στο πλευρό των φτωχών και απόρων συμπολιτών του. Όταν ξέσπασε η έντονη εθνικιστική πόλωση στην Κύπρο με τον αγώνα της ΕΟΚΑ και της ΤΜΤ, ο Ιχσάν Αλή αντιτάχθηκε στα ακραία στοιχεία και των δυο κοινοτήτων, προβάλλοντας το όραμα της ειρηνικής συμβίωσης- ήθελε να γίνει η Κύπρος, η Ελβετία της Μεσογείου. Ωστόσο υποστήριξε αγωνιστές της ΕΟΚΑ οι οποίοι είχαν καταδικαστεί σε θάνατο, όπως ο Ευαγόρας Παλλικαρίδης. Διαφώνησε με τις συμφωνίες Ζυρίχης-Λονδίνου καθώς διαχώριζαν θεσμικά τον πληθυσμό (π.χ. διαφορετικά δημαρχεία, δικαστήρια) και έθεταν την Κύπρο υπό το καθεστώς εγγυητριών δυνάμεων. Αργότερα, έγινε σύμβουλος του προέδρου της Κυπριακής Δημοκρατίας, Αρχιεπίσκοπου Μακάριου Γ'. Πέθανε στις 7/11/1978.
Γιώργος Γιαννούτσος

Ο Γιώργος Γιαννούτσος είναι Έλληνας ποδοσφαιριστής, ο οποίος αγωνίζεται ως αριστερός αμυντικός στην ΑΕΚ.Παίζει δανεικός στην Επισκοπή 

Το 2019 έκανε το ντεμπούτο του με την εθνική ομάδα ελπίδων Ελλάδας 
στον αγώνα με το Σαν Μαρίνο
Ελεύσινος

Ο Ελεύσινος ήταν κατά την Ελληνική Μυθολογία ένας από τους αρχέγονους ήρωες και ηγέτες στην Αρχαία Ελλάδα και κατά μία εκδοχή ο ιδρυτής της Ελευσίνας. Ήταν γιός του Ωγύγου και της Θήβης ή κατά μία άλλη εκδοχή γιός του θεού Ερμή και της Δάειρας. Αναφέρεται πως ο Ελεύσινος έκανε παιδιά, μεταξύ των οποίων ήταν ο μετέπειτα βασιλιάς Κελεός.
Κρίναν του Ντάνκελντ

Ο Κρίναν του Ντάνκελντ ("Crínán of Dunkeld", ... - 1045) ήταν κληρονομικός ηγούμενος του αβαείου του Ντάνκελντ, μορμάρος του Άθολ και ο γενάρχης του Οίκου του Ντάνκελντ που κυβέρνησε την Σκωτία μέχρι τα τέλη του 13ου αιώνα, ήταν γαμπρός και πατέρας βασιλέων. Ο Κρίναν του Ντάνκελντ παντρεύτηκε την Μπέθοκ κόρη του Μάλκολμ Β΄ της Σκωτίας που δεν είχε γιο και ο Κρίναν έγινε ο πιο κοντινός συγγενής του για την διαδοχή. Ο μεγαλύτερος γιος του Κρίναν και της Μπέθοκ Ντάνκαν Α΄ της Σκωτίας έγινε βασιλιάς της Σκωτίας την περίοδο 1034 - 1040. Πολλοί πιστεύουν ότι ο Κρίναν είχε άλλον έναν γιο τον Μάλντρεντ, πατέρα του Γκόσπατρικ της Νορθουμβρίας. 

Το μοναστήρι του Αγίου Κολούμπα ιδρύθηκε στην βόρεια όχθη του ποταμού Τάι τον 6ο αιώνα και στις αρχές του 7ου αιώνα στην εκστρατεία του Αγίου Κολούμπα στην γη των Πίκτων, σχεδίασε την ιεραρχία του από τους Κενελ Κονέιλ του Ντόνεγκαλ. Ο Ίαν Μονρκρέιφ κατέληξε στο συμπέρασμα ότι ο Κρίναν ανήκε στον Σκωτσέζικο κλάδο της Ιρλανδικής δυναστείας των Κενελ Κονέιλ. Ο κληρονομικός τίτλος του ηγούμενου του Ντάνκελντ φαίνεται ότι είχε περισσότερο φεουδαρχικό ρόλο παρά εκκλησιαστικό, ο Κρίναν του Ντάνκελντ είχε πολύ ισχυρή θέση τόσο στην κοινωνία των αστών όσο και στην κοινωνία των κληρικών.
Γουλιέλμος φιτς Ντάνκαν

Ο Γουλιέλμος φιτς Ντάνκαν ("William fitz Duncan", πέθανε το 1147) ήταν Σκωτσέζος πρίγκιπας από τον Οίκο του Ντάνκελντ, νόμιμος γιος και διάδοχος του Ντάνκαν Β΄ της Σκωτίας και της Εθελρέδας της Νορθουμβρίας. Ο πατέρας του δολοφονήθηκε από τον Μέιλ Πέτρε του Μερνς (1094) που υποστήριζε τα δικαιώματα στον θρόνο του ετεροθαλούς θείου του Ντόναλντ Γ΄ της Σκωτίας, ο Γουλιέλμος φιτς Ντάνκαν δραπέτευσε με την μητέρα του στο Κάμπερλαντ και επέστρεψε στην αυλή του θείου του μια δεκαετία αργότερα. 
Όταν ανέβηκε στον θρόνο ο ετεροθαλής θείος του Αλέξανδρος Α΄ της Σκωτίας ο Γουλιέλμος προοριζόταν διάδοχος του θρόνου, ο Ερρίκος Α΄ της Αγγλίας ωστόσο απαίτησε να ανέβει στον θρόνο της Σκωτίας ο ευνοούμενος του Δαυίδ Α΄ της Σκωτίας. Την εποχή του Αλεξάνδρου Α΄ και του Δαυίδ Α΄ ο ίδιος ο Γουλιέλμος ήταν επικεφαλής της σύνταξης των βασιλικών διαταγμάτων.

Μια πληροφορία του 13ου αιώνα αναφέρει ότι ο Γουλιέλμος ήταν μορμάρος του Μόρεϊ, είναι πολύ πιθανό να διαδέχτηκε τον Οένγκους του Μόρεϊ μετά την ήττα του (1130). Την παραχώρηση έκανε ο γιος του Δαυίδ Α΄ Ερρίκος της Σκωτίας όταν ενηλικιώθηκε, μεσολάβησε να γίνει ο γάμος του με μια κόρη του Οένγκους ώστε να μπορεί να τον κληρονομήσει, η δωρεά αυτή έκανε τον Γουλιέλμο τον ισχυρότερο βαρόνο στην βόρεια Αγγλία. Ο Γουλιέλμος φιτς Ντάνκαν ήταν σκληρός πολεμιστής, οδήγησε σε εκστρατεία Γαλάτες στην βόρεια Αγγλία (1138) και νίκησε τους Νορμανδούς στην "μάχη του Κλίθερο" αλλά οι επιτυχίες σταμάτησαν μετά την ήττα στην "μάχη του Στάνταρντ".
Ο Ντόναλντ μακ Ουλείμ επιτέθηκε εναντίον των βασιλέων της Σκωτίας με διεκδικήσεις στον θρόνο λόγω τού γάμου με μία κόρη του Οένγκους του Μόρεϊ, η οποία ήταν εγγονή και διάδοχος του Λούλαχ της Σκωτίας. Ο Ντόναλντ μακ Ουλείμ έπεσε στις 31 Ιουλίου 1187 σε μάχη εναντίον του Γουλιέλμου του Λέοντα. Ο Γουλιέλμος φιτς Ντάνκαν απεβίωσε το 1147 και το Μόρεϊ έπεσε ξανά στα χέρια του Δαυίδ.
Γαλλική Εντολή για τη Συρία και το Λίβανο

Η Γαλλική Εντολή για τη Συρία και το Λίβανο (γαλλικά: "Mandat français pour la Syrie et le Liban", αραβικά: الانتداب الفرنسي على سوريا ولبنان) για το διάστημα 1923–1946, ήταν εντολή της Κοινωνίας των Εθνών που ιδρύθηκε μετά τον Πρώτο Παγκόσμιο Πόλεμο και την κατάτμηση της Οθωμανικής Αυτοκρατορίας όσον αφορά τη Συρία και το Λίβανο. Το σύστημα εντολής υποτίθεται ότι διαφέρει από την αποικιοκρατία, με τη διοικούσα χώρα να ενεργεί ως διαχειριστής, έως ότου οι κάτοικοι θα μπορέσουν να σταθούν μόνοι τους. Σε εκείνο το σημείο, η εντολή θα τερματιστεί και θα γεννηθεί ένα ανεξάρτητο κράτος.

Κατά τη διάρκεια των δύο ετών που ακολούθησαν το τέλος του πολέμου το 1918 - και με βάση τη Συμφωνία Σάικς–Πικό που υπεγράφη από τη Βρετανία και τη Γαλλία κατά τη διάρκεια του πολέμου - οι Βρετανοί κράτησαν τον έλεγχο της πλειοψηφίας της Οθωμανικής Μεσοποταμίας (σύγχρονο Ιράκ) και του νότιου τμήματος της Οθωμανικής Συρίας (Παλαιστίνη και Υπεριορδανία), ενώ οι Γάλλοι είχαν υπό τον έλεγχό τους την υπόλοιπη Οθωμανική Συρία, το Λίβανο, την Αλεξανδρέττα (Χατάι) και άλλες περιοχές της νοτιοανατολικής Τουρκίας. Στις αρχές της δεκαετίας του 1920, ο βρετανικός και ο γαλλικός έλεγχος αυτών των εδαφών καθιερώθηκε από το σύστημα εντολών της Κοινωνίας των Εθνών και στις 29 Σεπτεμβρίου 1923 δόθηκε στη Γαλλία η εντολή για τη Συρία από την Κοινωνία των Εθνών, η οποία περιελάμβανε την επικράτεια του σημερινού Λιβάνου και της Αλεξανδρέττας εκτός από τη κύρια Συρία.

Η διοίκηση της περιοχής από τη Γαλλία έγινε μέσω διαφόρων κυβερνήσεων και εδαφών, μεταξύ των οποίων η Συριακή Ομοσπονδία (1922–24), το κράτος της Συρίας (1924–30) και η Συριακή Δημοκρατία (1930–1958), καθώς και τα μικρότερα κράτη: το κράτος του Μείζονος Λιβάνου, το έδαφος των Αλαουιτών και το κράτος των Δρούζων. Το Χατάι προσαρτήθηκε από την Τουρκία το 1939. Η Γαλλική Εντολή διήρκεσε μέχρι το 1943, όταν προέκυψαν δύο ανεξάρτητες χώρες, η Συρία και ο Λίβανος. Τα γαλλικά στρατεύματα έφυγαν εντελώς από τη Συρία και το Λίβανο το 1946.
Παύλος Βλαστός

Ο Παύλος Βλαστός (1836-1926) ήταν Ρεθύμνιος ιεροψάλτης και συλλογέας λαογραφικού υλικού.
Το σύστημα της Φύσης

Το σύστημα της Φύσης ("Système de la Nature ou Des Loix du Monde Physique et du Monde Moral") είναι ένα έργο φιλοσοφίας του Βαρόνου του Χόλμπαχ. Αρχικά δημοσιεύτηκε με το όνομα του γραμματέα της γαλλικής ακαδημίας Jean-Baptiste de Mirabaud ο οποίος είχε πεθάνει πριν 10 χρόνια. Ο Χόλμπαχ έγραψε το βιβλίο, πιθανόν, με την βοήθεια του Ντιντερό. . Περιγράφει το σύμπαν με όρους του φιλοσοφικού υλισμού: το μυαλό είναι ταυτόσημο με τον εγκέφαλο, δεν υπάρχει "ψυχή" έξω από το ζωντανό σώμα, ο κόσμος κυβερνάται από αυστηρούς ντετερμινιστικούς κανόνες, η ελεύθερη βούληση είναι μια ψευδαίσθηση, και δεν υπάρχει κανένας "τελικός σκοπός" αλλά οτιδήποτε συμβαίνει, πραγματοποιείται εξ αιτίας των προηγούμενων συνθηκών. Το βιβλίο είναι πιο γνωστό γιατί αρνείται την ύπαρξη του θεού επιχειρηματολογώντας πως η πίστη σε ένα ανώτερο όν είναι προϊόν φόβου, έλλειψης κατανόησης και ανθρωπομορφισμού. 

Αν και ο Χόλμπαχ δεν ήταν επιστήμονας, ήταν επιστημονικά καταρτισμένος και προσπάθησε να αναπτύξει την φιλοσοφία του σύμφωνα με τα γνωστά τότε επιστημονικά δεδομένα και την τότε κατανόηση της φύσης. Για παράδειγμα, παραπέμπει στα πειράματα του John Needham για απόδειξη πως η ζωή μπορεί να εμφανιστεί από μόνη της, χωρίς την παρέμβαση θεότητας. Διαχωρίζει μεταξύ της καλοήθους μυθολογίας και της θεολογίας, η οποία διαχωρίζεται από την φύση και στην ουσία προκαλεί κακό στην κοινωνία. Οι αρχές του, περιγράφονται περιληπτικά στο έργο του "Bon Sens, ou idées naturelles opposees aux idées surnaturelles".
Σαμπά Μαχμούντ

Η Σαμπά Μαχμούντ (Saba Mahmood) (1962 - 10 Μαρτίου 2018) ήταν Αμερικανίδα ανθρωπολόγος πακιστανικής καταγωγής, καθηγητής ανθρωπολογίας στο πανεπιστήμιο της Καλιφόρνιας, Μπέρκλεϊ . Στο Μπέρκλεϊ συνεργάστηκε επίσης με το Κέντρο Μελετών Μέσης Ανατολής και το Ινστιτούτο Μελετών της Νότιας Ασίας. Το επιστημονικό της έργο κάλυψε έρευνες για την ανθρωπολογία και την πολιτική θεωρία, με επίκεντρο τις μουσουλμανικές κοινωνίες της Μ. Ανατολής και της Νότιας Ασίας. Η Μαχμούντ είχε σημαντική θεωρητική συμβολές στην επανεξέταση της σχέσης μεταξύ δεοντολογίας και πολιτικής, θρησκείας και κοσμικότητας, ελευθερίας και υποταγής, λογικής και ενσωμάτωσης. Επηρεασμένη από το έργο του Ταλάλ Άσαντ, έγραψε για θέματα όπως το φύλο, η θρησκευτική πολιτική, η εκκοσμίκευση και οι μουσουλμανικές και μη μουσουλμανικές σχέσεις στην Μέση Ανατολή.
Βασίλειος Ψιλάκης

Ο Βασίλειος Ψιλάκης (1829-1918) ήταν ιστορικός και συγγραφέας από την Κρήτη.

Γεννήθηκε το 1829 στο Καστέλι Κισάμου αλλά ανατράφηκε στο Ναύπλιο. Στην Αθήνα σπούδασε φιλολογία και μετά υπηρέτησε ως σχολάρχης στα Χανιά μεταξύ 1855 και του 1860. Διώχθηκε λόγω της εθνικής δράσης του. Πήγε στη Γερμανία και στην Ελβετία και σπούδασε για τρία χρόνια, από το 1863 έως το 1869. Γύρισε στην Ελλάδα όπου έγινε γυμνασιάρχης. Πέθανε το 1918. Ως ιστορικός, ο Ψιλάκης αναφέρεται περισσότερο σαν συλλέκτης ιστορικού υλικού που αδυνατούσε να βρει τις βαθύτερες συνδέσεις.
Μάλκολμ του Αλεξάνδρου

Ο Μάλκολμ του Αλεξάνδρου ("Máel Coluim mac Alaxandair", πριν το 1124 - 1134) μέλος του Οίκου του Ντάνκελντ και διεκδικητής του θρόνου της Σκωτίας ήταν γιος του Αλέξανδρου Α΄ της Σκωτίας. Είναι σκοτεινή ιστορική φυσιογνωμία λόγω της μεγάλης έλλειψης πηγών που χαρακτηρίζει την εποχή προ Δαυίδ Α΄, οι ελάχιστες πηγές που έχουν διασωθεί τον χαρακτηρίζουν ""κακοποιό". Όταν πέθανε ο πατέρας του ο θείος του Δαυίδ Α΄ της Σκωτίας σφετερίστηκε τον θρόνο της Σκωτίας με την βοήθεια του Ερρίκου Α΄ της Αγγλίας και των Νορμανδών οπαδών του. Ο Όρντερικ Βιτάλις αναφέρει ότι ο Μάλκολμ του Αλεξάνδρου "πολέμησε σε πολλές μάχες εναντίον του Δαυίδ Α΄ αλλά ο θείος του αρκετά ισχυρότερος σε στρατό και χρήμα ήταν πάντοτε ο νικητής".
Αμίρ Χαντάντ

Ο Λοράν Αμίρ Χλιφά Χεντιντέρ Χαντάντ (εβραϊκά : לורן עמיר חליפה חדידר חדד‎, Παρίσι 20 Ιουνίου 1984), περισσότερο γνωστός ως Αμίρ Χαντάντ (εβραϊκά : עמיר חדד‎), ή απλά ως Αμίρ, είναι Γαλλο-Ισραηλινός τραγουδιστής και στιχουργός. Συμμετείχε στον ισραηλινό διαγωνισμό τραγουδιού "Kokhav Nolad" το 2006, κυκλοφόρησε το άλμπουμ "Vayehi" το 2011 και ήταν φιναλίστ στον γαλλικό διαγωνισμό "The Voice: la plus belle voix" ως μέλος της Ομάδας Jenifer κατακτώντας την τρίτη θέση. Εκπροσώπησε την Γαλλία στον Διαγωνισμό Τραγουδιού της Γιουροβίζιον το 2016 με το τραγούδι "J'ai cherché", όπου κατέκτησε την έκτη θέση.
Κορνουαλοί

Οι Κορνουαλοί (κορν. "Kernowyon", αγγλ. "Cornish people") είναι η ιθαγενής εθνικότητα της Κορνουάλης, περιοχής του Ηνωμένου Βασιλείου, όπως επίσης και μία αναγνωρισμένη μειονότητα που αποζητούν τις ρίζες τους στους αρχαίους Βρετανούς που κατοικούσαν τη νότια και την κεντρική Βρετανία πριν τη ρωμαϊκή κατάκτησή της. Ακόμα και σήμερα στην Κορνουάλη συνεχίζουν να δηλώνουν κορνουαλική ταυτότητα είτε ξεχωριστή είτε σε συνδυασμό με την αγγλική ή τη βρετανική. Πέρα από την αγγλική, ορισμένοι μιλούν την κορνουαλική γλώσσα, η οποία πλέον περνά ένα στάδιο αναβίωσης ύστερα από τόσα χρόνια εγκατάλειψης της από τους Κορνουαλούς τους τελευταίους 7 αιώνες.Σύμφωνα με την απογραφή του 2011 στο Ηνωμένο Βασίλειο, συνολικά 83,499 άνθρωποι δήλωσαν Κορνουαλοί, με τους 59,456 να δηλώνουν αποκλειστικά Κορνουαλοί.
Μλάντεν Φούρτουλα

O Μλάντεν Φούρτουλα (σερβικά: "Mлaдeн Фуpтулa", 18 Δεκεμβρίου 1950), συχνά αναφερόταν λανθασμένα ως "Μπλάντεν Φορτούλα", είναι Σερβοβόσνιος πρώην ποδοσφαιριστής που αγωνίζονταν στην θέση του τερματοφύλακα. Γεννήθηκε στις 18 Δεκεμβρίου 1950 στο Σαράγεβο και έπαιξε μέχρι το 1974 στην Παρτιζάν. Το 1974 ήρθε στις Σέρρες για λογαριασμό του Πανσερραϊκού. Έμεινε για μια χρονιά και πραγματοποίησε πολύ καλές εμφανίσεις. Αποτέλεσμα αυτού ήταν να μετακομίσει στη Θεσσαλονίκη το καλοκαίρι του 1975 για λογαριασμό του ΠΑΟΚ. Στον δικέφαλο του Βορρά αγωνίστηκε για εννέα σεζόν μέχρι το καλοκαίρι του 1984 όπου και αποχώρησε από το ποδόσφαιρο σε ηλικία 34 ετών. Κατέκτησε με την ομάδα της Θεσσαλονίκης το πρωτάθλημα Ελλάδας το 1976.

Μετά το τέλος της καριέρας του, ανέλαβε προπονητής τερματοφυλάκων τη χρονιά που ο ΠΑΟΚ κατέκτησε το δεύτερο πρωτάθλημά του το 1985. Την επόμενη σεζόν διαφώνησε με τον τότε πρόεδρο της ομάδας Χάρη Σαββίδη και εγκαταλείποντας το ποδόσφαιρο ασχολήθηκε με το εμπόριο. Επέστρεψε στην ομάδα σαν διευθυντής των γραφείων της ΠΑΕ 15 χρόνια αργότερα .
Ιλκάι Γκουντογκάν

Ο Ιλκάι Γκουντογκάν (ορθή προφορά: Ίλκαϊ Γκίντοαν) ("İlkay Gündoğan", 24 Οκτωβρίου 1990) είναι Γερμανός ποδοσφαιριστής τουρκικής καταγωγής, ο οποίος αγωνίζεται ως μέσος στη Μάντσεστερ Σίτι και στην Εθνική Γερμανίας.
Μάρκο Παρόλο

Ο Μάρκο Παρόλο ("Marco Parolo", 25 Ιανουαρίου 1985) είναι Ιταλός ποδοσφαιριστής που αγωνίζεται στη Λάτσιο και στην Εθνική Ιταλίας στη θέση του μέσου.
Μέλαθρον Δούμπα

Το Μέλαθρον Δούμπα (γερμανικά:Palais Dumba) βρίσκεται στην Βιέννη, την πρωτευούσα της Αυστρίας. Ήταν η κατοικία του ελληνοαυστριακού επιχειρηματία και μεγάλου ευεργέτη των τεχνών, Νικόλαο Δούμπα (1830-1900). Το κτήριο κατασκευάστηκε το 1865-1866 με τα σχέδια των Αυστριακών αρχιτεκτόνων Γιόχαν Ρομάνο φον Ριγκε
και του Ογκούστ Σβεντεβάιν φον Λονεμπέργκ..

Το Μέλαθρον Δούμπα χτίστηκε στη νεοσύστατη και αριστοκρατική περιφερειακή λεωφόρο της Βιέννης (Ρίνγκστρασσε), που βρισκόταν απέναντι από το δημοτικό πάρκο της πόλης, όπου βρίσκεται σήμερα το χρυσοποίκιλτο άγαλμα του Γιόχαν Στράους. Ήταν πόλος έλξης αλλά και το απόλυτο σημείο συνάντησης της καλλιτεχνικής, πνευματικής και οικονομικής ζωής της πόλης στα τέλη του 19ου αιώνα. Διεθέτε τέσσερις ορόφους που είχαν διακοσμηθεί από γνωστούς ζωγράφους, όπως τον Χανς Μάκαρτ, τον Φρίντριχ Σίλχερ και τον Γκούσταβ Κλιμτ, που φιλοτέχνησε για το σαλόνι του σπιτιού το έργο Αλληγορία της Μουσικής καθώς και το έργο Ο Σούμπερτ στο Πιάνο (Schubert am Klavier).
Η βιβλιοθήκη του Μελάθρου φιλοτεχνήθηκε από τον Ρούντολφ φον Αλτ.

Στην είσοδο της κατοικίας του, ο Δούμπας είχε βάλει για την υποδοχή των προσκεκλημένων του μία κεντημένη κουρτίνα με χρυσά μεγάλα γράμματα την λέξη «ΧΑΙΡΕ», στα Ελληνικά. Επίσης ο Δούμπας φιλοξένησε στη κατοικία του αρκετούς διάσημους συνθέτες, όπως ο Γιοχάνες Μπραμς και ο Ρίχαρντ Βάγκνερ. Εκτός αυτών, ήταν συχνά προσκεκλημένοι και οι συγγενείς του Αυτοκράτορα Φραγκίσκου Ιωσήφ Ά της Αυστρίας, ιδιαιτέρως ο Αρχιδούκας και Πρίγκιπας Ροδόλφος με την σύζυγό του Πριγκίπισσα Στεφανία.

Το Μέλαθρον Δούμπα διασώζεται ως και τις μέρες μας, όντας πια εμπορικό κτίριο γραφείων και καταστημάτων.
Έθελρεντ της Σκωτίας

Ο Έθελρεντ της Σκωτίας (πέθανε το 1093) μέλος του Οίκου του Ντάνκελντ ήταν τρίτος γιος του Μάλκολμ Γ΄ της Σκωτίας και της δεύτερης συζύγου του Αγίας Μαργαρίτας της Σκωτίας. Ο Έθελρεντ πήρε το όνομα του προπάππου της μητέρας του Έθελρεντ του Ουέσσεξ, έγινε ηγούμενος του Ντάνκελντ. Οι τέσσερις αδελφοί του έγιναν βασιλείς της Σκωτίας αλλά ο ίδιος αποκλείστηκε από την διαδοχή για άγνωστους λόγους. Ο μεγαλύτερος από τους ετεροθαλείς αδελφούς του Ντάνκαν Β΄ της Σκωτίας από την πρώτη σύζυγο του πατέρα του Ίνγκεμποργκ Φίνσντοτιρ βασίλευσε από τον Μάιο 1094 μέχρι τις 12 Νοεμβρίου 1094. Οι πλήρεις αδελφοί του ήταν ο Έντγκαρ της Σκωτίας που βασίλευσε την περίοδο 1097 - 1107, ο Αλέξανδρος Α΄ της Σκωτίας που βασίλευσε την περίοδο 1107 - 1124 και ο Δαυίδ Α΄ της Σκωτίας που βασίλευσε την περίοδο 1124 - 1153. Οι άλλοι δυο αδελφοί του ήταν ο Εδουάρδος που έπεσε μαζί με τον πατέρα του στην "μάχη του Άλνουικ" στη Νορθουμβρία και ο Εδμόνδος της Σκωτίας που έγινε μοναχός.
Ρούτα Μεϊλουτίτε

Η Ρούτα Μεϊλουτίτε (λιθουανικά: "Rūta Meilutytė", προφορά: "​ruːˈtɐ mʲɛɪ̯ɫʊˈtʲi̇̂ːtʲeː", 19 Μαρτίου 1997) είναι Λιθουανή ολυμπιονίκης της κολύμβησης και κάτοχος παγκοσμίου ρεκόρ. Κατέχει το παγκόσμιο ρεκόρ στα 100 μέτρα στο πρόσθιο. Η Μεϊλουτίτε γεννήθηκε στο Κάουνας και είναι το μικρότερο παιδί της τρίτεκνης οικογένειας των Σαούλιους και Ινγκρίντα. Ξεκίνησε να ασχολείται με την κολύμβηση σε ηλικία 7 ετών. Ήδη από την ηλικία των 15, είχε σπάσει έντεκα ρεκόρ στη λιθουανική γυναικεία κολύμβηση. Σε ηλικία 17 ετών έγινε η πρώτη αθλήτρια κολύμβησης που κατακτά όλα τα πιθανά μετάλλια νέων και γυναικών, έστω για μία φορά. 

Το 2011, στο Ευρωπαϊκό Πρωτάθλημα Νέων, κέρδισε το χρυσό μετάλλιο στα 100 μέτρα στο πρόσθιο, το ασημένιο στα 50 μέτρα στο ελεύθερο και το χάλκινο στα 100 μέτρα στο ελεύθερο. Το 2012, στους Ολυμπιακούς Αγώνες στο Λονδίνο, κέρδισε το χρυσό μετάλλιο στα 100 μέτρα πρόσθιο, με χρόνο 1:05.47. Σε ηλικία 15 ετών έγινε η πιο νεαρή Λιθουανή αθλήτρια που κερδίζει χρυσό σε Ολυμπιακούς Αγώνες. Στους ημιτελικούς είχε σπάσει στο ευρωπαϊκό ρεκόρ, με χρόνο 1:05:21. Το 2013, έσπασε το δικό της ευρωπαϊκό ρεκόρ για 0.01. Την ίδια χρονιά, στο Παγκόσμιο Πρωτάθλημα Κολύμβησης, πετυχαίνει παγκόσμιο ρεκόρ στα 50 και στα 100 μέτρα πρόσθιο. 

Έως τώρα έχει συμμετάσχει σε δύο Ολυμπιακούς Αγώνες, του Λονδίνου και του Ρίο, στους τελευταίους τερμάτισε έβδομη στα 100 μέτρα πρόσθιο. Έχει συμμετάσχει σε πέντε παγκόσμια πρωταθλήματα κολύμβησης και σε τέσσερα παγκόσμια πρωταθλήματα υγρού στίβου. Το παγκόσμιο ρεκόρ που κρατούσε στα 50 μέτρα πρόσθιο χάθηκε από την Αμερικανίδα αθλήτρια το 2017, Λίλι Κινγκ. Το ρεκόρ που κατέχει στα 100 μέτρα πρόσθιο είναι: 1:02.36 και είχε επιτευχθεί στις 12 Οκτωβρίου του 2013, στη Μόσχα. Ενώ ακόμα κατέχει το ευρωπαϊκό ρεκόρ των 50 και 100 μέτρων στο πρόσθιο, τα οποία και τα δύο είχαν γίνει στη Βαρκελώνη, το 2013, στη μεγάλη πισίνα, ενώ και στη μικρή κατέχει τα ίδια, από το 2013, επίσης. Το 2012, πήρε το μετάλλιο του Μεγάλου Σταυρού, από τη λιθουανική κυβέρνηση, για την προσφορά της στον αθλητισμό.
Your Song

Το "Your Song" είναι τραγούδι το οποίο συνέθεσε και τραγούδησε ο Άγγλος μουσικός Έλτον Τζον, με στίχους του μακροχρόνιου συνεργάτη του Bernie Taupin. Εμφανίστηκε αρχικά στο ομότιτλο δεύτερο στούντιο άλμπουμ του, που κυκλοφόρησε το 1970. Το τραγούδι κυκλοφόρησε αρχικά στις ΗΠΑ τον Οκτώβριο του 1970 ως B-side του "Take Me to the Pilot". Και τα δύο τραγούδια κέρδισαν ραδιοφωνική επιτυχία, αλλά το "Your Song" προτιμήθηκε και αντικατέστησε το "Take Me to the Pilot" ως το A-side, φτάνοντας τελικά στο #8 του Billboard Hot 100 τσαρτ. Έκανε επίσης κορυφαία θέση στο #7 του UK singles τσαρτ και έφτασε στο top 10 σε πολλές άλλες χώρες.

Έχει επανεκτελεστεί από πολλούς καλλιτέχνες, ανάμεσα στους οποίους ξεχώρισε η εκδοχή της Ellie Goulding, που έφτασε στη θέση #2 του UK Singles Chart το 2010 και της Lady Gaga, από το άλμπουμ - φόρο τιμής στον Έλτον Τζον, "Revamp" (2018).
Σιβύλλα της Νορμανδίας

Η Σιβύλλα της Νορμανδίας ("Sibylle de Normandie", 1092 - 13 Ιουλίου 1122) ήταν βασίλισσα της Σκωτίας, σύζυγος του Αλεξάνδρου Α΄ της Σκωτίας. 

Η Σιβύλλα ήταν το μεγαλύτερο παιδί του Ερρίκου Α΄ της Αγγλίας και της ερωμένης του Σιβύλλας Κορμπέτ του Άλκεστερ γεννημένης το 1077 στο Άλκεστερ του Γουόρικσερ. Ο μητρικός παππούς της ήταν ο Ροβέρτος Κορμπέτ του Άλκεστερ από την ισχυρή οικογένεια του Κορμπέτ. Παντρεύτηκε γύρω στο 1107 τον Αλέξανδρο Α΄ της Σκωτίας, η γαμήλια τελετή έγινε την περίοδο 1107 - 1114.

Ο Γουλιέλμος του Μαλμέσμπουρι στον λογαριασμό του σημειώνει ότι ο Αλέξανδρος Α΄ και η Σιβύλλα ήταν πιστό αλλά άτεκνο ζευγάρι και η Σιβύλλα ήταν πολύ ευσεβής. Η Σιβύλλα πέθανε υπό αδιευκρίνιστες συνθήκες τον Ιούλιο του 1122 στο Κενμόρ του Λοχ Ταί και τάφηκε στο αβαείο του Ντανφέρμλιν. Ο Αλέξανδρος δεν ξαναπαντρεύτηκε και ο συγγραφέας Ουόλτερ Μπάουερ (1385 - 1449) σημειώνει ότι οικοδόμησε μια μονή Αυγουστινιανών αφιερωμένη στην μνήμη της συζύγου του στον τόπο θανάτου της. Η Σιβύλλα της Νορμανδίας τάφηκε στο αβαείο του Ντανφέρμλιν στο Φάιφ, ο γιος του Αλεξάνδρου Α΄ Μάλκολμ του Αλεξάνδρου δεν είναι γνωστό αν είναι γιος της Σιβύλλας ή νόθος.
Cardi B

Η Μπέλκαλις Μαρλένις Αλμάνζαρ (Belcalis Marlenis Almanzar, 11 Οκτωβρίου 1992) ευρέως γνωστή με το καλλιτεχνικό ψευδώνυμο Cardi B (Κάρντι Μπι), είναι Αμερικανίδα ράπερ. 

Εγινε διάσημη στο Ίντερνετ μέσω του Instagram, αρχικά ως στρίπερ καθώς χρειαζόταν λεφτά για να ζήσει και έπειτα από την καριέρα της ως ράπερ. 

Από το 2015 έως το 2017 εμφανιζόταν ως τακτικό μέλος στο ριάλιτι "Love & Hip Hop: Νέα Υόρκη". Τον Φεβρουάριο του 2017 υπέγραψε το πρώτο μεγάλο δισκογραφικό συμβόλαιο με την Atlantic Records. Το ντεμπούτο της single, με τίτλο "Bodak Yellow", έφτασε στο νούμερο 1 στο "Billboard" Hot 100 των Ηνωμένων Πολιτειών αλλά και σε πολλές ακόμα χώρες.

To "Bodak Υellow" έγινε τριπλά πλατινένιο από την Recording Industry Association of America (RIAA). και οι "New York Times" το αποκάλεσαν "ο ραπ ύμνος του καλοκαιριού". Με τις συνεργασίες της στα "No Limit" και "MotorSport", έγινε η πρώτη γυναίκα ράπερ με τρεις πρώτες καταχωρήσεις στο top 10 του Hot 100, και η πρώτη γυναίκα καλλιτέχνης που πέτυχε το ίδιο στο Hot R&B/Hip-Hop Songs chart.
Ντονμπάς

Το Ντονμπάς (Ρωσικά: Донба́сс, Ουκρανικά: Донба́с) είναι μια ιστορική, πολιτιστική και οικονομική περιοχή στην ανατολική Ουκρανία. Η λέξη «Ντονμπάς» είναι σύνθετη και σχηματίζεται από τις λέξεις "λεκάνη" και "Ντονέτς" (Ουκρανικά: Донецький басейн, μετάφραση Donetskyj basejn, Ρωσικά: Донецкий бассейн, Donetskij bassejn) και αναφέρεται στον ποταμό Ντονέτς που διέρχεται από αυτήν.
Άλμπερτ Φις

Ο Άλμπερτ Φις (Hamilton Howard "Albert" Fish) (1870 - 1936) ήταν διαβόητος Αμερικανός κατ' εξακολούθηση δολοφόνος (serial killer) μικρών παιδιών- με κανιβαλική συμπεριφορά. Αν και ο ίδιος παραδέχτηκε ότι είχε κακοποιήσει και θανατώσει 100 περίπου παιδιά, ωστόσο για ένα έγκλημα έδωσε λόγο στην δικαιοσύνη. Δικάστηκε για τον φόνο της 10 χρονης Γκρέις Μπαντ (Grace Budd) - δυο ακόμα δολοφονίες του ήρθαν στο φως κατά τη διάρκεια της σύλληψής του -και καταδικάστηκε σε θάνατο στην ηλεκτρική καρέκλα. Εκτελέστηκε στις 16 Ιανουαρίου του 1936 στις φυλακές Sing Sing της Νέας Υόρκης, και έγινε ο γηραιότερος σε ηλικία άνθρωπος (66 χρονών) που πέθανε στην ηλεκτρική καρέκλα.
Στον Φις έχουν δοθεί κατά καιρούς τα προσωνύμια Ο άνθρωπος με τα γκρι, ("The Gray Man"), Ο μανιακός του φεγγαριού ("The Moon Maniac"), και άλλα. 
Η ζωή του έγινε κινηματογραφική ταινία, το 2007 με τίτλο "The Gray Man".
Μάχη του Αγιονορίου

Η Μάχη του Αγιονορίου ήταν πολεμική συμπλοκή της Ελληνικής Επανάστασης του 1821. Έλαβε χώρα στις 28 Ιουλίου του 1822, δύο ημέρες μετά την καταστροφή του Δράμαλη στα Δερβενάκια. Στην μάχη αυτή από την πλευρά των Ελλήνων αρχηγοί ήταν ο Νικηταράς και ο Νικήτας Φλέσσας.
Ερμενγάρδη του Μπομόν

Η Ερμενγάρδη του Μπομόν ("Ermengarde de Beaumont", περί το 1170 - 11 Φεβρουαρίου 1233) ήταν βασίλισσα της Σκωτίας μέσω του γάμου της με τον Γουλιέλμο τον Λέοντα, είχε εκτενή συμμετοχή στις κρατικές υποθέσεις αν και οι πληροφορίες για την ίδια υστερούν σημαντικά. Η Ερμενγάρδη ήταν κόρη του Ριχάρδου Α΄ υποκόμη του Μπομόν, του Φρεσνέι και του Σαιντ-Συζάν και της Λούσι ντε λ'Αίγκλ κόρης του Ριχάρδου Β΄ ντε λ'Αίγκλ. Ο πατέρας της ήταν γιος του Ροσελίν, υποκόμη του Μπομόν και της Μαώ ΦίτσΡοϋ νόθης κόρης του Ερρίκου Α΄ της Αγγλίας.
Ελληνιστική τέχνη

Ελληνιστική τέχνη είναι η τέχνη της Ελληνιστικής περιόδου, δηλαδή της περιόδου από το 323 π.Χ. μέχρι τα τέλη του 2ου αιώνα π.Χ. Αναπτύχθηκε στα ελληνιστικά κράτη, δηλαδή στα κράτη που δημιουργήθηκαν μετά το θάνατο του Μεγάλου Αλεξάνδρου, όταν διαλύθηκε η αυτοκρατορία του. Οι καλλιτέχνες της Ελληνιστικής περιόδου στηρίχθηκαν στην αρχαία ελληνική τέχνη των προηγούμενων αιώνων (της Αρχαϊκής και της Κλασικής εποχής δηλαδή) και διέδωσαν τον ελληνικό πολιτισμό σε όλη την ανατολή. Στην αρχιτεκτονική συνέχισαν να χρησιμοποιούνται οι τρεις αρχαίοι ελληνικοί ρυθμοί, ο δωρικός, ο ιωνικός και κορινθιακός, αλλά άρχισαν να συνδυάζονται μεταξύ τους. Από τον 3ο αιώνα και μετά τα κτίρια ήταν λιγότερο αυστηρά σε σχέση με εκείνα της Κλασικής εποχής, και έγιναν πιο κομψά. Επίσης, άρχισαν να χρησιμοποιούνται και στοιχεία από την αρχιτεκτονική των πολιτισμών της Αιγύπτου και της Συρίας. Το Μαυσωλείο της Αλικαρνασσού στη Μικρά Ασία είναι ένα από τα σημαντικότερα μνημεία της εποχής. Ιδιαίτερη ανάπτυξη γνώρισε η τέχνη της γλυπτικής. Τα αγάλματα απέκτησαν περισσότερο όγκο σε σχέση με εκείνα των προηγούμενων αιώνων και άρχισαν να απλώνονται περισσότερο στο χώρο. Η απεικόνιση θεμάτων από την καθημερινή ζωή έγινε συχνή, ενώ οι γλύπτες άρχισαν παράλληλα να εικονίζουν και τοπία στο βάθος των παραστάσεων. Παράλληλα, διατηρήθηκαν πολλά στοιχεία της γλυπτικής της Κλασικής περιόδου. Το πιο γνωστό παράδειγμα είναι το έργο του Λυσίππου, ο οποίος ήταν ένας από τους σπουδαιότερους γλύπτες της εποχής του. Η αγγειογραφία δεν παρουσίασε τα αριστουργήματα της Κλασικής περιόδου. Τα σημαντικότερα έργα της εποχής είναι οι λεγόμενοι ομηρικοί σκύφοι, δηλαδή κύπελλα με μαύρο χρώμα με ανάγλυφες σκηνές από τα έπη του Ομήρου.
Μακεδονική τέχνη

Η Μακεδονική τέχνη είναι η τέχνη της Μακεδονικής Αναγέννησης στη Βυζαντινή τέχνη. Η περίοδος ακολούθησε το τέλος της Βυζαντινής εικονομαχίας και διήρκεσε μέχρι την πτώση της Μακεδονικής δυναστείας, η οποία κυβέρνησε τη Βυζαντινή Αυτοκρατορία από το 867 έως το 1056, που είχε αρχίσει στη Μακεδονία στα Βαλκάνια. Συνέπεσε με την Οθωνική Αναγέννηση στη Δυτική Ευρώπη. Τον 9ο και 10ο αιώνα η στρατιωτική κατάσταση της βυζαντινής αυτοκρατορίας βελτιώθηκε και η τέχνη και η αρχιτεκτονική αναβίωσε.
Αλεξάνδρα του Φρέντερικσμποργκ

Η Αλεξάνδρα του Φρέντερικσμποργκ ("Alexandra af Frederiksborg", γεννημένη ως Αλεξάνδρα Χριστίνα Μάνλεϊ "Alexandra Christina Manley", 30 Ιουνίου 1964 -) είναι η πρώτη σύζυγος του πρίγκιπα Ιωακείμ της Δανίας, νεότερος γιος της βασίλισσας Μαργαρίτας Β΄ της Δανίας.
Ταξιάρχης Κόλιας

Ο Ταξιάρχης Κόλιας του Γεωργίου (1951-) είναι καθηγητής του Βίου και Πολιτισμού των Βυζαντινών του Τμήματος Φιλολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών (Ε.Κ.Π.Α.) και πρώην διευθυντής του Ινστιτούτου Ιστορικών Ερευνών (Ι.Ι.Ε.) του Εθνικού Ιδρύματος Ερευνών (Ε.Ι.Ε.).
Κύπρος υπό Οθωμανική κυριαρχία

Η Κύπρος υπό Οθωμανική κυριαρχία αναφέρεται στο διάστημα 1571–1878, ξεκινώντας από την Οθωμανική εισβολή στην Κύπρο και φτάνοντας ως τη Συνθήκη της Κωνσταντινούπολης. Οι Οθωμανοί επανακαθόρισαν αρκετές φορές τη διοικητική μονάδα στην οποία υπάγονταν η νήσος. Το 1571 συστάθηκε το «εγιαλέτι της Κύπρου» εντός της επικράτειας της Οθωμανικής Αυτοκρατορίας. Το 1670 μετατράπηκε στο «σαντζάκι της Κύπρου» και εντάχθηκε στο εγιαλέτι του Αρχιπελάγους έως το 1703, όταν και αποτέλεσε τιμάριο του μεγάλου βεζίρη για να επανέλθει ως εγιαλέτι το 1745, επιστρέφοντας όμως στην προηγούμενη κατάσταση και πάλι το 1748, έως την οριστική επαναφορά της διοικητικής μονάδας ως σαντζάκι το 1784 που κράτησε μέχρι τη μετάβαση της εξουσίας της νήσου στους Βρετανούς το 1878.
Ερρίκος της Αντιόχειας

Ο Ερρίκος της Αντιόχειας (γαλλικά : "Henri", 1198 - 18 Ιουνίου 1276) από τον Οίκο του Πουατιέ ήταν βάιλος της Κύπρου.
Ελληνικός Διαστημικός Οργανισμός

Ο Ελληνικός Διαστημικός Οργανισμός (ΕΛΔΟ) ήταν οργανισμός που λειτουργούσε ως ΝΠΔΔ. Ιδρύθηκε το 2017 από την τότε κυβέρνηση του ΣΥΡΙΖΑ και είχε ως στόχο την εξειδίκευση και υλοποίηση της πολιτικής της Ελλάδας στο διάστημα και τη διαχείριση εθνικών έργων που αφορούν σε διαστημικές τεχνολογίες. Είχε έδρα στη Αθήνα και ελεγχόταν από το Υπουργείο Ψηφιακής Διακυβέρνησης. Τον Αύγουστο του 2019 ο ΕΛΔΟ καταργήθηκε και ως καθολικός του διάδοχος συστάθηκε το Ελληνικό Κέντρο Διαστήματος. 

Πρώτος πρόεδρος του ΕΛΔΟ ορίστηκε ο ακαδημαϊκός και αστροφυσικός Δρ. Σταμάτης Κριμιζής, ο οποίος ωστόσο υπέβαλε την παραίτησή του σχεδόν έναν μήνα μετά τον ορισμό του ΔΣ του οργανισμού κάνοντας λόγο στην επιστολή του για υπουργικές αποφάσεις που καθιστούν τον οργανισμό μια μη αξιόπιστη γραφειοκρατική δομή που θα μπορούσε να γίνει υποχείριο οποιουδήποτε πολιτικού προϊστάμενου και καταγγέλλοντας προσπάθεια καθαρής χειραγώγησης του ΕΛΔΟ προς προκαθορισμένες κατευθύνσεις και προώθηση δράσεων χωρίς αξιολόγηση, χωρίς αξιοκρατία και μακριά από τα διεθνή πρότυπα. Ο επόμενος πρόεδρος του ΕΛΔΟ ήταν ο Χριστόδουλος Πρωτοπαππάς.

Καθήκοντα του οργανισμού ήταν η αναζήτηση, προώθηση και η διαχείριση προγραμμάτων και έργων σχετικά με τις διαστημικές δραστηριότητες σε όλους τους τομείς, η αξιοποίηση της διαστημικής πολιτικής, οι συνεργασίες με τον δημόσιο και τον ιδιωτικό τομέα για την ανάπτυξη της διαστημικής τεχνολογίας, ο συντονισμός και η συνεργασία των εθνικών εκπροσώπων στον τομέα του διαστήματος και των εφαρμογών του, η ανάπτυξη ευρωπαϊκών και διεθνών συνεργασιών, η ανταλλαγή και σύνθεση γνώσεων, καινοτομίας και δράσεων προκειμένου να μεγιστοποιηθεί η ανταποδοτική συμμετοχή της Ελλάδας στο τομέα καθώς και η σχεδίαση προγραμμάτων για την εξυπηρέτηση εθνικών, επιστημονικών, επιχειρησιακών και αναπτυξιακών αναγκών. Επίσης η αξιοποίηση της διαστημικής τεχνολογίας για την ανάπτυξη της βιομηχανίας καθώς και η σχεδίαση και η υλοποίηση δράσεων για την κατανόηση των διαστημικών δραστηριοτήτων και εφαρμογών είναι μερικοί από τα πρωταρχικά καθήκοντα του οργανισμού.
Ευτύχης Μπλέτσας

Ο Ευτύχης Μπλέτσας (6 Ιανουαρίου 1980, Αθήνα) είναι Έλληνας κινηματογραφιστής, παρουσιαστής, συγγραφέας, μάγειρας, μουσικός και YouTuber. Έγινε ευρύτερα γνωστός μέσα από την παρουσίαση της τηλεοπτικών σειρών μαγειρικής "Η Κουζίνα της Μαμάς", "Happy Cook", "Food IQ", "Ταξίδι στις Γεύσεις" αλλά και από την ταξιδιωτική εκπομπή "Happy Traveller."
Χριστίνα της Λωρραίνης

Η Χριστίνα της Λωρραίνης ή η Χριστίνη (16 Αυγούστου 1565 - 19 Δεκεμβρίου 1637) ήταν μέλος του Οίκου της Λωρραίνης και η Μεγάλη Δούκισσα της Τοσκάνης. Υπηρέτησε ως αντιβασίλισσα της Τοσκάνης από κοινού με τη νύφη της κατά τη διάρκεια της βασιλείας του εγγονού της από το 1621 έως το 1628.
1SWASP J140747.93-394542.6

Ο 1SWASP J140747.93-394542.6 (συχνά αναφερόμενος με τη συντομογραφία 1SWASP J140747 ή J1407) είναι αστέρας παρόμοιος με τον Ήλιο, στον αστερισμό Κένταυρο και σε απόσταση περίπου 420 ετών φωτός από τη Γη. Είναι σχετικά νεαρός αστέρας (η ηλικία του υπολογίζεται σε 16 εκατομμύρια χρόνια) και η μάζα του είναι περίπου το 90% της ηλιακής. Ο αστέρας έχει φαινόμενο μέγεθος 12,3 και είναι ορατός με τηλεσκόπιο. Το όνομα του προέρχεται από τις ουράνιες συντεταγμένες του και το πρόγραμμα SuperWASP (αρχικά του: "W"ide "A"ngle "S"earch for "P"lanets).

Ο J1407 τακτικά και σε μεγάλο βαθμό επισκιάζεται και διαθέτει σε τροχιά ένα τουλάχιστον μεγάλο ουράνιο σώμα, τον 1SWASP J1407b (J1407b), που πιστεύεται ότι είναι είτε ένας μεγάλος αέριος γίγαντας πλανήτης ή ένας καφέ νάνος με ένα πελώριο σύστημα δακτυλίων.
Μάια Παντζικίντζε

Η Μάια Παντζικίντζε (, γεννηθείσα στις 16 Οκτωβρίου 1960) είναι ένας Γεωργιανή διπλωμάτης και πολιτικός. Είναι πρώην δασκάλα Γερμανικών πριν την προσχώρησή της στη διπλωματική υπηρεσία της Γεωργίας το 1994 και διορίστηκε υπουργός Εξωτερικών στο υπουργικό συμβούλιο της Μπιντζίνα Ιβανισβίλι στις 25 Οκτωβρίου 2012. Παραιτήθηκε στις 5 Νοεμβρίου 2014 σε ένδειξη διαμαρτυρίας για την απόφαση του Ιρακλί Αλασάνια να απαλλαγεί από τη θέση του ως Υπουργός Άμυνας.
Σερζ Γκενσμπούρ

Ο Σερζ Γκενσμπούρ (, · πραγματικό όνομα: Λυσιέν Γκινσμπούρ, · Παρίσι, 2 Απριλίου 1928 - 2 Μαρτίου 1991), ήταν  Γάλλος στιχουργός-συνθέτης-ερμηνευτής, πιανίστας, ζωγράφος, σεναριογράφος, σκηνοθέτης, συγγραφέας, ηθοποιός και κινηματογραφιστής. 'Εγινε όμως διάσημος σαν συνθέτης-τραγουδιστής και στιχουργός ερμηνεύοντας πολλά και διαφορετικά είδη μουσικής. Ασχολήθηκε επίσης με τον κινηματογράφο και την λογοτεχνία και έκανε αρκετές ταινίες και βίντεο-κλιπ ενώ έκανε και την μουσική επένδυση πολλών ταινιών.

Το ξεκίνημά του στην σκηνή αρχικά ήταν δύσκολο λόγω του παρουσιαστικού του. Όλη του την ζωή, ο Σερζ Γκενσμπούρ υπέφερε από ένα αίσθημα απόρριψης και από την εικόνα που του έδειχνε ο καθρέφτης: αυτήν ενός άσχημου άνδρα. Με την πάροδο του χρόνου όμως, δημιουργεί την περσόνα του καταραμένου ποιητή που προβοκάρει χωρίς ωστόσο να μπαίνει στο περιθώριο του συστήματος, "Γύρισα το σακάκι μου ανάποδα όταν κατάλαβα πως ήταν ντουμπλαρισμένο με γούνα" δηλώνει στην Denise Glaser όταν έκανε στροφή προς την ποπ μουσική κατά την δεκαετία του 1960. Οι στίχοι των τραγουδιών του είναι συνήθως αμφίσημοι και μαρτυρούν την  διάθεσή του για πρόκληση (Nazi Rock, Aux armes e caetera, Lemon Incest), για ερωτισμό (Les Sucettes, Je t'aime ...moi non plus, Love on the Beat), γεγονός που επισύρει οξύτατες κριτικές. Του άρεσε επίσης να παίζει με τις λογοτεχνικές αναφορές, όπως ο Βερλέν (Ήρθα να σου πω πως φεύγω). Εν τούτοις, θεωρούσε το τραγούδι και ιδιαίτερα την στιχουργική σαν "ελάσσονα τέχνη" εφ'όσον δεν χρειάζεται, αντίθετα με την ζωγραφική, ιδιαίτερη παιδεία ώστε να μπορέσεις να την απολαύσεις. Παρ'όλα αυτά, χρησιμοποιεί πολύ συχνά ποιητική φόρμα στους στίχους του.

Ο Γκενσμπούρ θα περάσει από την ζωή πολλών διάσημων ηθοποιών και τραγουδιστριών, όπως η Μπριζίτ Μπαρντό και η Τζέιν Μπίρκιν με την οποία απέκτησε το τρίτο του παιδί, την Σαρλότ Γκαινσμπούρ. Μετά τον χωρισμό τους, συνάντησε την "Μπαμπού" με την οποία απέκτησε το τέταρτο και τελευταίο παιδί του, τον Lucien Gainsbourg, χαϊδευτικά "Lulu".

Επηρέασε έντονα διάφορους Γάλλους καλλιτέχνες όπως το συγκρότημα Taxi Girl, τον Renaud ακόμα και τον Etienne Daho αλλά και μη γαλλόφωνους καλλιτέχνες όπως τον Beck Hansen, τον Mike Patton, το συγκρότημα Portishead και τον συνθέτη David Holmes.

Αν κι η φήμη του εκτός γαλλόφωνων χωρών περιορίζεται στους επαγγελματίες μουσικούς, ωστόσο δύο από τα άλμπουμ του ανεβαίνουν  στις καλύτερες πωλήσεις  δίσκων στις Ηνωμένες Πολιτείες της Αμερικής: το "Bonnie and Clyde" (με τη Μπριζίτ Μπαρντό) κατατάσσεται στην 12η θέση στο Billboard 200 το 1968 και το "Jane Birkin/Serge Gainsbourg" στην 196η θέση το 1970. Το τραγούδι του "Je t'aime...moi non plus" μπαίνει στην 58η θέση στο Billboard Hot 100, παρ'όλο τις περιορισμένες ραδιοφωνικές μεταδόσεις, ενώ στην Βρετανία κάνει μεγάλη επιτυχία και κατατάσσεται στο νούμερο 1 των πωλήσεων. Οι ερμηνείες αυτών των τραγουδιών του καθώς και οι ερμηνείες της Βελγίδας τραγουδίστριας Soeur Sourire, θεωρούνται στις ΗΠΑ ασυναγώνιστες όσον αφορά τα γαλλικά τραγούδια.
Γκάρδαμπαϊρ

Το Γκάρδαμπαϊρ (ισλανδικά: Garðabær) είναι δήμος στην περιφέρεια της πρωτεύουσας της Ισλανδίας.
Μακεδονική Αναγέννηση

Η Μακεδονική Αναγέννηση είναι ένας όρος που μερικές φορές χρησιμοποιείται για να περιγράψει την περίοδο της Μακεδονικής δυναστείας της Βυζαντινής Αυτοκρατορίας (867-1056), ειδικά τον 10ο αιώνα, την οποία ορισμένοι μελετητές θεωρούν ως περίοδο μεγαλύτερου ενδιαφέροντος για την κλασική υποτροφία και αφομοίωση κλασικών ελληνικών μοτίβων. στα χριστιανικά έργα τέχνης.
Το τέλος της εικονομαχίας (843) και η άνοδος της Μακεδονικής Δυναστείας (867) σημειώνουν την αρχή μιας εποχής νέας ακμής της βυζαντινής αυτοκρατορίας, τόσο στην κρατική πολιτική, όσο και στην περιοχή της πνευματικής καλλιέργειας, γιατί φτάνουν σε υψηλό επίπεδο οι επιστήμες, τα γράμματα, οι τέχνες, ώστε να γίνεται συνήθως λόγος για Μακεδονική Αναγέννηση. Την ίδια εποχή ακτινοβολεί ο βυζαντινός πολιτισμός ως τη Ρωσία, όπου η Αρχιτεκτονική και κυρίως η Ζωγραφική βρίσκονται σε εξάρτηση από τη βυζαντινή τέχνη, που παραμένει η διδασκάλισσα, σε Ανατολή και Δύση.

Στην αρχιτεκτονική παρατηρείται μια ανανέωση του τύπου της σχετικά μεγάλης Βασιλικής. Ο σταυροειδής με τρούλο επικρατεί και εξελίσσεται, ώστε οι τέσσερις ογκώδεις πεσσοί να συσταλούν σε τέσσερις κομψές κολόνες και τα τέσσερα γωνιακά διαμερίσματα να μεγαλώσουν, ώστε να στεγάζονται με ιδιαίτερο τρούλο το καθένα και έτσι ο ναός να έχει πέντε τρούλους.
Ερριέττα του Λίχτενσταϊν

Η Ερριέττα του Λίχτενσταϊν ("Henriette von Liechtenstein", 6 Ιουνίου 1843 – 24 Δεκεμβρίου 1931) ήταν η κόρη του Αλοΐσιου Β΄, Πρίγκιπα του Λίχτενσταϊν.
Υψίπεδα της Ισλανδίας

Τα Υψίπεδα της Ισλανδίας (ισλανδικά: hálendið) καλύπτουν το μεγαλύτερο μέρος του εσωτερικού της Ισλανδίας. Βρίσκονται πάνω από 400-500 μέτρα και είναι ως επί το πλείστον μια ακατοίκητη ηφαιστειακή έρημος, επειδή το νερό που καθιζάνει ως βροχή ή χιόνι διεισδύει τόσο γρήγορα στο έδαφος που δεν είναι διαθέσιμο για την ανάπτυξη των φυτών. Αυτό οφείλεται σε μεγάλο βαθμό σε μια επιφάνεια από γκρι, μαύρη ή καφέ γη, λάβα και ηφαιστειακή τέφρα. Λίγες περιοχές που μοιάζουν με όαση, όπως το "Χέρδουμπρεϊδαρλιντιρ" κοντά στο Άσκγια, βρίσκονται μόνο κοντά σε ποτάμια.

Οι Ισλανδοί κατηγοριοποιούν τα Υψίπεδα ως εξής:

*"Háls", που σημαίνει ευρεία κορυφογραμμή βουνού μεταξύ κοιλάδων, όπως αυτή κοντά στο Λάνγκαβατν βόρεια του Μπόργκαρνες· ή 
*"Heiði", που σημαίνει τα πραγματικά υψίπεδα, όπως εκείνα που βρίσκονται δίπλα στον δρόμο Σπρένγκισαντουρ.

Οι περισσότεροι από τους πολυάριθμους παγετώνες, όπως ο Βάτναγιοκουτλ (Vatnajökull), ο Λάουνγκιοκουτλ (Langjökull) και ο Χόφσιοκουτλ (Hofsjökull), είναι επίσης μέρος των ισλανδικών υψίπεδων. Η βλάστηση βρίσκεται μόνο στις ακτές των ποταμών των παγετώνων. Υπάρχει επίσης ο κίνδυνος των παγετωνικών διαρροών.

Μερικά από τα πιο ενδιαφέροντα μέρη της Ισλανδίας με ηφαιστειακή δραστηριότητα βρίσκονται στα Υψίπεδα, όπως το Λάντμανναλοϊγαρ και η περιοχή γύρω από το Άσκγια και το Χέρδουμπρεϊδ.
Σάντορ Ντεμιάν

Ο Σάντορ Ντεμιάν (ουγγρικά: Sándor Demján, 14 Μαΐου 1943 – 26 Μαρτίου 2018) ήταν Ούγγρος επιχειρηματίας, και σύμφωνα με το Forbes ήταν ο δεύτερος πλουσιότερος άνθρωπος στην Ουγγαρία με καθαρό πλούτο 192 δισεκατομμυρίων φιορινιών (615 εκατομμύρια ευρώ). Ήταν ο πρόεδρος της TriGránit.
Τζον Χάρρισον

Ο Τζον Χάρρισον, αγγλ. John Harrison (3 Απριλίου [Π.Η. 24 Μαρτίου] 1693 - 24 Μαρτίου 1776) ήταν αυτοδίδακτος Άγγλος ξυλουργός και ωρολογοποιός, που εφηύρε το ναυτικό χρονόμετρο, μία συσκευή που αναζητιόταν από καιρό για τη λύση στο πρόβλημα τού προσδιορισμού τού γεωγραφικού μήκους στη θάλασσα. Η εφεύρεσή του έφερε επανάσταση στη ναυσιπλοΐα και αύξησε πολύ την ασφάλεια των μεγάλων θαλασσίων ταξιδιών.

Το 1707 τέσσερα πολεμικά είχαν ναυαγήσει στις νήσους Σίλλυ (δυτικά της Κορνουάλης) και 1550 ναυτικοί χάθηκαν, λόγω ανακρίβειας τού υπολογισμού της θέσης τους. Το πρόβλημα Προσδιορισμού του Γεωγραφικού Μήκους θεωρήθηκε τόσο σημαντικό, που το Βρετανικό Κοινοβούλιο με Πράξη του 1714 είχε προσφέρει αμοιβή £ 20.000 (σημερινά £ 2.890.000), σε όποιον έλυνε το πρόβλημα. Η δημόσια ψηφοφορία του BBC το 2002 για τους σημαντικότερους Βρετανούς έφερε τον Χάρρισον 39ο.
PDS 110

Ο PDS 110 είναι νεαρός αστέρας που βρίσκεται περίπου 1.100 έτη φωτός μακριά από τη Γη στον αστερισμό του Ωρίωνα. Το 2017 ανακαλύφθηκε ότι το άστρο διαθέτει σε τροχιά έναν εξωπλανήτη ή καφέ νάνο με ένα δίσκο σκόνης γύρω του.
Θηρεσία του Λίχτενσταϊν

Η Θηρεσία του Λίχτενσταϊν ("Theresa von Liechtenstein", 28 Ιουλίου 1850 - 13 Μαρτίου 1938) ήταν η κόρη του Άλοϋς Β΄ του Λίχτενσταϊν.

Η "Θηρεσία Μαρία Ιωσηφίνα Μάρθα" γεννήθηκε στις 28 Ιουλίου 1850 στο Κάστρο του Λίχτενσταϊν και ήταν το ένατο παιδί και η έβδομη κόρη του Αλοΐσιου Β΄ του Λίχτενσταϊν και της Κόμισσας Φραγκίσκης Κίνσκυ του Βίνιτς και του Τεττάου.

Στις 12 Απριλίου 1882 η Θηρεσία παντρεύτηκε τον Αρνούλφο της Βαυαρίας στη Βιέννη. Μαζί απέκτησαν το μοναδικό τους παιδί:
*τον Ερρίκο της Βαυαρίας (1884–1916), δεν παντρεύτηκε ποτέ, πέθανε κατά διάρκεια του Α΄ Παγκοσμίου Πολέμου.

Πέθανε στις 13 Μαρτίου 1938 στο Μόναχο σε ηλικία 87 ετών. Θάφτηκε στην Εκκλησία των Θεατινών στο Μόναχο.
Georgian Airways

Η Georgian Airways (), παλαιότερα γνωστές ως Airzena, είναι ο ιδιωτικός αεροπορικός φορέας της Γεωργίας, με έδρα την Τιφλίδα. Η βασική της βάση είναι το Διεθνές Αεροδρόμιο της Τιφλίδας.
Χρηματιστήριο του Βελιγραδίου

Το Χρηματιστήριο Αξιών του Βελιγραδίου ("BELEX", "Београдска берза") εδρεύει στο Βελιγράδι της Σερβίας. Το χρηματιστήριο ιδρύθηκε το 1894 στο Βασίλειο της Σερβίας, έπειτα από τη δημιουργία του χρηματιστηριακού νόμου του 1886. Επί του παρόντος, το χρηματιστήριο είναι πλήρες μέλος της Ομοσπονδίας Ευρωασιατικών Χρηματιστηρίων (FEAS) και συνεργαζόμενο μέλος της Ομοσπονδίας Ευρωπαϊκών Αμοιβαίων Κεφαλαίων (FESE).

Οι πρώτες ιδέες σχετικά με τη θέσπιση ενός θεσμικού οργάνου που θα ελέγχει την κίνηση της αξία του χρήματος εμφανίστηκαν στη Σερβία τη δεκαετία του 1830. Η Σερβική Εμπορική Ένωση, σημαντική για την ανάπτυξη ολόκληρης της σερβικής οικονομίας, προώθησε την ψήφιση του νόμου περί χρηματιστηρίου. Η εθνοσυνέλευση ψήφισε το νόμο στις 3 Νοεμβρίου 1886 και ο νόμος επικυρώθηκε από τον τότε βασιλιά της Σερβίας Μίλαν Γ΄ Ομπρένοβιτς. Λίγα χρόνια αργότερα, στις 21 Νοεμβρίου 1894, στο Γκρατζάνσκα κασίνα το χρηματιστήριο του Βελιγραδίου διεξήγαγε την ιδρυτική του συνέλευση και επέλεξε τους διαμεσολαβητές διαχείρισης και ανταλλαγής. Ο σκοπός της ίδρυσης του χρηματιστηρίου ήταν η προώθηση, διευκόλυνση και ρύθμιση των συναλλαγών σε διάφορα εμπορεύματα, ενώ τα χρεόγραφά του έπρεπε να είναι μετοχές, επιταγές, κουπόνια, κέρματα και χαρτονομίσματα.

Οι πρώτες εμπορικές συναντήσεις πραγματοποιήθηκαν στο ξενοδοχείο «Bosna» στην όχθη του ποταμού Σάβου, όπου οι εξαγωγείς συναντιούνταν για την προετοιμασία συμβάσεων τροφίμων και φρούτων. Καθώς αναπτύσσονταν οι συναλλαγές, δημιουργήθηκαν δύο τμήματα για τα εμπορεύματα, τα οποία παρέμειναν στην ίδια πλευρά του Σάβου με το Χρηματιστήριο Αγορών Κεφαλαίων και το τμήμα νομισμάτων και απαιτήσεων, το Ανταλλακτήριο Συναλλάγματος. Το χρηματιστήριο του Βελιγραδίου θεωρείται ως ένα από τα καλύτερα οργανωμένα χρηματοπιστωτικά ιδρύματα και ένα από τα παλαιότερα χρηματιστήρια στην Ευρώπη. Οι τιμές που καθορίστηκαν στο χρηματιστήριο αυτό ήταν οι τιμές αναφοράς προϊόντων και άλλων ευρωπαϊκών χρηματιστηρίων.

Κατά τη διάρκεια του 2003 και του 2004 σημειώθηκαν σημαντικές βελτιώσεις στην ανάπτυξη του εμπορικού συστήματος του χρηματιστηρίου. Το πρώτο ευρετήριο του Χρηματιστηρίου του Βελιγραδίου δημοσιεύθηκε στα τέλη του 2004 και μέχρι σήμερα οι συναλλαγές συνεχίζουν να αναπτύσσονται και σε άλλους χρηματιστηριακούς δείκτες. Στις 22 Φεβρουαρίου 2016 το Χρηματιστήριο του Βελιγραδίου, μαζί με το Χρηματιστήριο της Λιουμπλιάνας, αποφάσισε να ενταχθεί την πλατφόρμα SEE Link και το περιφερειακό δίκτυο της Ευρωπαϊκής Τράπεζας Ανασυγκρότησης και Ανάπτυξης.
Βαχτάνγκ Ρτσεουλισβίλι

Ο Βαχτάνγκ Ρτσεουλισβίλι (, 1 Ιανουαρίου 1954 – 13 Απριλίου 2017) ήταν Γεωργιανός επιχειρηματίας και πολιτικός. Διετέλεσε μέλος του κοινοβουλίου της Γεωργίας από το 1992 έως το 2003, αρχηγός του Σοσιαλιστικού Κόμματος της Γεωργίας από το 1995 έως το 2003, και ιδρυτής της μεγαλύτερης κατασκευαστικής εταιρείας στην Γεωργία, τη Centre Point Group, η οποία εμπλέχθηκε σε διαμάχη για υπεξαίρεση.
Πόλεμος του Μαχντί

Ο Πόλεμος του Μαχντί (, "ath-Thawra al-Mahdī", 1881–99) ήταν βρετανικός αποικιακός πόλεμος των τελών του 19ου αιώνα, μεταξύ των υποστηρικτών του Μαχντί του Σουδάν, του θρησκευτικού ηγέτη Μουχάμαντ Αχμάντ μπιν Αμπντ Αλλάχ, ο οποίος αναγορεύθηκε «Μαχντί» του Ισλάμ (ο «Καθοδηγούμενος») και του Χεδιβάτου της Αιγύπτου, αρχικά, και στη συνέχεια των δυνάμεων της Βρετανίας. Τα δεκαοκτώ χρόνια του πολέμου είχαν ως αποτέλεσμα τη δημιουργία του κράτους του Αγγλοαιγυπτιακού Σουδάν (1899–1956), μια συγκυριαρχία της Βρετανικής Αυτοκρατορίας και του Βασιλείου της Αιγύπτου.

Η βρετανική συμμετοχή στον πόλεμο ονομάζεται Εκστρατεία του Σουδάν, η οποία περιγράφεται στο βιβλίο "The River War: An Historical Account of the Reconquest of the Soudan" (1899), του Ουίνστον Τσώρτσιλ, ο οποίος συμμετείχε στον πόλεμο. Άλλες ονομασίες του πολέμου ήταν «Εξέγερση του Μαχντί», «Αγγλοσουδανικός Πόλεμος» και «Σουδανική Εκστρατεία του Μαχντί».
Αλβέρτος Β΄ του Ναμύρ

Ο Αλβέρτος Β΄ του Ναμύρ (Γερμ. "Albert II", πέθανε το 1067) μέλος του Οίκο του Ναμύρ και Κόμης του Ναμύρ (1016 - 1067) ήταν δεύτερος γιος του Αλβέρτου Α΄ του Ναμύρ και της Ερμενγκάρντε κόρης του Καρόλου της Κάτω Λωρραίνης.
Σουλτανάτο της Αιγύπτου

Σουλτανάτο της Αιγύπτου () ονομαζόταν το βρετανικό προτεκτοράτο που συστάθηκε στην Αίγυπτο το 1914, ως συνέχεια των προηγούμενων καθεστώτων στα αιγυπτιακά εδάφη. Το 1922 ανακοινώθηκε μονομερώς η ανεξαρτησία της περιοχής και το νεοσυσταθέν κράτος ονομάστηκε βασίλειο της Αιγύπτου.